Komisijos reglamentas (EB) Nr. 1452/1999
1999 m. liepos 1 d.
iš dalies keičiantis Reglamentą (EEB) Nr. 1964/82, nustatantį specialių eksporto grąžinamųjų išmokų už tam tikrus galvijų mėsos gabalus be kaulų suteikimo sąlygas
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1968 m. birželio 27 d. Tarybos reglamentą (EEB) Nr. 805/68 dėl bendro galvijienos rinkos organizavimo [1] su paskutiniais pakeitimais, padarytais Reglamentu (EB) Nr. 1633/98 [2], ypač į jo 13 straipsnio 12 dalį,
(1) kadangi Komisijos reglamentas (EEB) Nr. 1964/82 [3] su pakeitimais, padarytais Reglamentu (EB) Nr. 2469/97 [4], nustato specialių eksporto grąžinamųjų išmokų už tam tikrus suaugusių galvijų patinų užpakalinių ketvirčių mėsos gabalus suteikimo sąlygas;
(2) kadangi speciali grąžinamoji išmoka suteikiama tada, kai, išskyrus force majeure, visas mėsos kiekis, gautas iškaulinėjus ketvirčius, eksportuojamas ir kai nepažeidžiami to reglamento 6 straipsnio 2 dalies reikalavimai;
(3) kadangi reikėtų papildyti aplinkybes, kada teisė į grąžinamąją išmoką neprarandama, nors reikalavimo eksportuoti visą gautą mėsą laikomasi tik iš dalies; tačiau kadangi ši galimybė turi būti ribota ir suteikiama taikant suvaržymus, kurie užkirstų kelią piktnaudžiavimui;
(4) kadangi šiame reglamente numatytos priemonės atitinka Galvijienos vadybos komiteto nuomonę,
PRIĖMĖ ŠĮ REGLAMENTĄ:
1 straipsnis
Reglamento (EEB) Nr. 1964/82 6 straipsnis pakeičiamas taip:
"6 straipsnis
1. Išskyrus force majeure aplinkybes, speciali grąžinamoji išmoka suteikiama tik eksportavus visus 2 straipsnio 3 dalyje minimoje priežiūroje iškaulinėtos mėsos gabalus, nurodytus 4 straipsnio 1 dalyje minimame sertifikate (-uose).
Tačiau operatorius gali parduoti Bendrijoje filė su greta esančiais raumenimis arba be jų, kaulus, didžiąsias sausgysles, kremzles, riebalų gabalus ir kitas nuopjovas, likusias po iškaulinėjimo. Jei operatorius norėtų prekiauti filė Bendrijoje, šį faktą jis nurodo 2 straipsnio 1 dalyje minimoje deklaracijoje. Be to, 4 straipsnio 1 dalyje minimo sertifikato (-ų) 4 langelyje įrašomi žodžiai "be filė".
2. Jei eksportuojamas kiekis yra mažesnis už 4 straipsnio 1 dalyje minimo sertifikato 6 langelyje nurodytą masę, tačiau skirtumas nesudaro daugiau kaip 10 % tos masės, speciali grąžinamoji išmoka sumažinama. Sumažinimo procentas yra penkis kartus didesnis už nustatytos masės skirtumo procentą.
3. Kai masės skirtumas viršija 10 %, speciali grąžinamoji išmoka atitinka tą, kuri pagal KN 020130009150 kodu klasifikuojamiems produktams yra mokama eksporto licencijos, kuria remiantis buvo atlikti Reglamento (EEB) Nr. 3665/87 3 straipsnio 1 dalyje arba 26 straipsnio 1 dalyje nurodyti formalumai, 21 langelyje nurodytą dieną.
4. 2 ir 3 dalyje nustatytais atvejais Reglamento (EEB) Nr. 3665/87 11 straipsnio 1 dalies a punkte minima nuobauda netaikoma."
2 straipsnis
Šis reglamentas įsigalioja trečią dieną po jo paskelbimo Europos Bendrijų oficialiajame leidinyje.
Jis taikomas operacijoms, kurių atžvilgiu šio reglamento įsigaliojimo dieną nebuvo priimtas galutinis sprendimas dėl užstato sumokėjimo arba grąžinimo.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 1999 m. liepos 1 d.